Рәфил Аҫылғужиндың “Бөтә Рәсәй халыҡ иҫәбен алыу-2021” рубрикаһында урын алған мәҡәләһе Силәбе менән Свердловск өлкәһендә һәм шулай уҡ Башҡортостандың Мәсетле районында көн күргән башҡорттарға айырыуса фәһемле булыр. Автор билдәләүенсә, башҡорт халҡы Урал – Волга буйы ерҙәре биләмәһендә формалашҡан. Был ерҙәрҙе Тарихи Башҡортостан тип беләбеҙ. Бына ошо Тарихи Башҡортостандың төньяҡ-көнсығышында, Ҡариҙел менән уның ҡушылдыҡтары Бисерт, Сергә, Боғалыш, Әй йылғаларының үҙәнендә Һыҙғы, Өпәй, Ҡошсо ырыуҙары урынлашҡан булған. Әлеге көндә ошо ырыуҙар вәкилдәре Башҡортостанда, Свердловск һәм Силәбе өлкәләрендә йәшәй. Архив материалдарына таянып яҙылған төплө мәҡәлә шәжәрә менән ҡыҙыҡһыныусыларға ҙур ярҙам булыр.